CELEX: 32019D0682
Language: ro
Date: 2019-04-09 00:00:00
Title: Decizia (UE) 2019/682 a Consiliului din 9 aprilie 2019 de autorizare a statelor membre să ratifice, în interesul Uniunii Europene, Protocolul de modificare a Convenției Consiliului Europei pentru protejarea persoanelor față de prelucrarea automatizată a datelor cu caracter personal

2.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 115/7
               
            
         DECIZIA (UE) 2019/682 A CONSILIULUI
         din 9 aprilie 2019
         de autorizare a statelor membre să ratifice, în interesul Uniunii Europene, Protocolul de modificare a Convenției Consiliului Europei pentru protejarea persoanelor față de prelucrarea automatizată a datelor cu caracter personal
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 16, coroborat cu articolul 218 alineatul (6) litera (a) punctul (v),
         având în vedere propunerea Comisiei Europene,
         având în vedere aprobarea Parlamentului European,
         întrucât:
         
                     (1)
                  
                  
                     La 6 iunie 2013, Consiliul a autorizat Comisia să participe, în numele Uniunii, la negocierile privind modernizarea Convenției Consiliului Europei pentru protejarea persoanelor față de prelucrarea automatizată a datelor cu caracter personal (ETS nr. 108) (denumită în continuare „Convenția 108”) și privind condițiile și modalitățile pentru aderarea Uniunii la Convenția 108 modificate.
                  
               
                     (2)
                  
                  
                     Protocolul de modificare a Convenției 108 (denumit în continuare „Protocolul de modificare”) a fost adoptat de Comitetul de Miniștri al Consiliului Europei la 18 mai 2018.
                  
               
                     (3)
                  
                  
                     Protocolul de modificare vizează extinderea domeniului de aplicare, sporirea nivelului protecției datelor și îmbunătățirea eficacității protecției datelor prevăzute în Convenția 108.
                  
               
                     (4)
                  
                  
                     Dispozițiile Convenției 108 modificate reglementează atât activitățile care intră în domeniul de aplicare al dreptului Uniunii cât și activități din afara acestui domeniu de aplicare, precum securitatea națională și apărarea.
                  
               
                     (5)
                  
                  
                     În măsura în care se aplică prelucrării datelor cu caracter personal în contextul activităților care intră în domeniul de aplicare al dreptului Uniunii, dispozițiile Convenției 108 modificate pot afecta normele comune sau pot modifica domeniul de aplicare al acestora în sensul articolului 3 alineatul (2) din tratat, întrucât respectivele dispoziții se bazează pe aceleași principii ca cele enunțate în Regulamentul (UE) 2016/679 (1) și în Directiva (UE) 2016/680 (2) ale Parlamentului European și ale Consiliului.
                  
               
                     (6)
                  
                  
                     Având în vedere că în Convenția 108 modificată vor fi prevăzute garanții care se bazează pe aceleași principii ca cele enunțate în Regulamentul (UE) 2016/679 și în Directiva (UE) 2016/680, intrarea sa în vigoare va contribui la promovarea la nivel global a standardelor Uniunii în materie de protecție a datelor, va facilita fluxurile de date dintre Uniune și părțile la Convenția 108 din exteriorul Uniunii, va asigura respectarea de către statele membre a obligațiilor internaționale care le revin în temeiul Convenției 108 și va permite viitoarea aderare a Uniunii la Convenția 108.
                  
               
                     (7)
                  
                  
                     Uniunea Europeană nu poate semna sau ratifica Protocolul de modificare întrucât, în temeiul Convenției 108, doar statele sunt părți.
                  
               
                     (8)
                  
                  
                     Statele membre ar trebui, prin urmare, să fie autorizate să ratifice Protocolul de modificare, acționând împreună în interesul Uniunii, în măsura în care dispozițiile sale intră în sfera de competență exclusivă a Uniunii,
                  
               ADOPTĂ PREZENTA DECIZIE:
         
            Articolul 1
            Statele membre sunt autorizate să ratifice, în interesul Uniunii, Protocolul de modificare a Convenției Consiliului Europei pentru protejarea persoanelor față de prelucrarea automatizată a datelor cu caracter personal (ETS nr. 108), în măsura în care dispozițiile sale intră în sfera de competență exclusivă a Uniunii.
         
         
            Articolul 2
            Prezenta decizie intră în vigoare la data adoptării.
         
         
            Articolul 3
            Prezenta decizie se adresează statelor membre.
         
         
            Adoptată la Luxemburg, 9 aprilie 2019.
            
               
                  Pentru Consiliu
               
               
                  Președintele
               
               G. CIAMBA
            
         
         
            (1)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
         
            (2)  Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO L 119, 4.5.2016, p. 89).